Universis præsentes litteras inspecturis: Officialis Autissiodorensis, salutem in Domino. Noveritis nos litteras inferius annotatas non cancellatas, non abolitas, non in aliqua sui parte viciatas vidisse et diligenter inspexisse in hæc verba. Innocentius episcopus, servus servorum Dei, dilectis filiis Hurrico priori et fratribus ecclesiæ sancti Amatoris quæ in Autissiodorensi suburbio sita est, regularem vitam professis, in perpetuum. Ad hoc nobis a Deo pastoralis officii cura commissa est ut beneplacentem Deo religionem laboremus statuere et stabilitatem exacta diligentia conservare. Proinde, dilecti in Domino filii, venerabilis fratris nostri Hugonis Autissiod. episcopi religionis siquidem et pauperum amatoris, cujus annuente studio et diligenti sollicitudine in vestra est ecclesia religio instituta, precibus inclinati, vestris rationabilibus postulationibus annuimus, et ecclesiam Sancti-Amatoris in qua divino vacatis servitio, apostolicæ Sedis suffragio communimus. Imprimis utique statuimus ut in eadem ecclesia secundum B. Augustini regulam, ordo canonicus perpetuis temporibus conservetur. Et nullus ibi nisi secundum eandem regulam canonicam vitam professus, canonicus substituatur. Quascumque præterea possessiones, quæcumque bona in præsentiarum juste et legitime possidetis, aut in futurum concessione pontificum liberalitate principum, oblatione fidelium, seu aliis justis modis, præstante Domino poteritis adipisci, firma vobis in perpetuum et illibata permaneant; in quibus hæc propriis nominibus duximus annotanda: ecclesiam videlicet Sancti-Petri de Cavannis et duas capellas in eadem parrochia, capellam videlicet de Orgiaco et capellam de Villa-Ferreoli cum decimis et pratis et ecclesiam Sancti-Martini de Lano-Sicco cum appendiciis suis et quicquid in ecclesia sanctorum Gervasii et Prothasii juris habetis, decimas etiam de tribus clausis vinearum quas prædictus frater noster Hugo Autissiodorensis episcopus in vestra parochia noscitur possidere. Nihilominus decimam de clauso Sancti-Salvatoris qui est Casteneti vobis confirmamus. Decernimus ergo ut nulli omnino hominum liceat præfatam ecclesiam tenere, perturbare, aut ejus possessiones auferre, vel ablatas retinere, minuere aut temerariis vexationibus fatigare, sed omnia integra conserventur eorum pro quorum gubernatione et sustentatione concessa sunt usibus omnimodis profectura, salva nimirum in omnibus diocesani episcopi reverentia ac justitia. Si qua igitur in futurum ecclesiastica, sæcularisve persona hanc nostræ constitutionis paginam sciens contra eam temere venire tentaverit, secundo, tertiove commonita si non satisfactione congrua emendaverit, potestatis, honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini redemptoris nostri Jesu-Christi aliena fiat, atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu-Christi, quatenus hic fructum bonæ actionis percipiant, et apud districtum judicem præmia æternæ pacis inveniant. Amen, Amen, Amen. Ego Innocentius catholicæ ecclesiæ Episcopus. Datum Autissiodori per manum Emerici sanctæ Romanæ ecclesiæ diaconi cardinalis et cancellarii, octavo kalend. octobris, indictione decima, Incarnationis Dominicæ anno 1131, pontificatus vero Domini Innocentii II papæ, anno secundo. Quod autem in prædictis litteris vidimus contineri, de verbo ad verbum transcribi fecimus et sigillo curiæ Autissiodor. sigillari. Datum anno Domini 1286, die veneris post æstivale festum beati Nicolai; et inferius appensum est sigillum officialatus Autissiodor. ex cera viridi cum membrana duplici.